Københavns Politi har mandag aften anholdt en 32-årig rumæner og sigtet ham for kvalificeret vold efter et slagsmål på Christianshavns Torv i sidste uge

I sidste uge gik gruppe romaer og nogle danske hjemløse i flæsket på hinanden på Christianshavns Torv i København.

I den forbindelse kom Ekstra Bladet i besiddelse af en video, der viser det voldsomme slagsmål. Se den øverst i artiklen.

Politiet anholdt samme dag - sidste mandag - en udenlandsk mand, der blev sigtet for straffelovens paragraf 244.

Men nu har Københavns Politi anholdt endnu en formodet gerningsmand i slagsmålet.

Det viste sig nemlig, at den mand politiet først anholdte, ikke var alene om det.

- Vi efterlyste den gerningsmand, der fremtræder på videoen. Han er så blevet genkendt og bliver fremstillet, fortæller vagthavende ved Københavns Politi Aaron Newman.

Han bliver sigtet for kvalificeret vold og bliver fremstillet i grundlovsforhør i dag klokken 10.30.

Romaer og hjemløse i voldsomt masseslagsmål

Slog hjemløs i hovedet med flaske

På videoen ser man blandt andet, hvordan en hjemløs bliver slået i hovedet med en flaske to gange af en gerningsmand.

Og det er denne formodede gerningsmand, som politiet har anholdt mandag aften klokken 17.32 på Christianshavns Torv.

Der er tale om en 32-årig rumæner.

Hjemløse Thomas endte på skadestuen

Den danske hjemløse mand, der hedder Thomas endte på skadestuen efter slagene fra flasken.

Blandt de hjemløse, der mandag aften i sidste uge befandt sig på Christianshavns Torv, var Marlene Malle Granild, næstformand i foreningen 'Hjemløse for hjemløse'.

Hun fortæller, hvordan der pludselig opstod et voldsomt slagsmål:

- I den anden ende af torvet står der fire romaer. Det gør de tit. Vi bad dem om at slukke deres musik tre-fire gange, men pludseligt opstår der tumult. Det gik bare stærkt, og pludseligt går de løs på hinanden, siger Marlene Malle Granild.

Hjemløs efter overfald: - Bad dem bare om at skrue ned

Ikke første gang

Som så mange gange før tænder hun sin telefon og filmer livet på torvet. Denne gang er centrum for linsen det voldelige slagsmål.

- Da vi vågner her til morgen, står gerningsmanden, der har slået Thomas i hovedet med en flaske, og glor os ned i hovedet. Det var meget ubehageligt fortæller Marlene Malle Granild.

Hun fortæller, at det ikke er første gang, der er konflikter mellem romaerne og gruppen med hjemløse, som Marlene er en del af.

Se hele interviewet med Marlene Granild her